Þróttari vikunnar er Gunnar R. Ingvarsson , knattspyrnumaður , þjálfari og dómari hjá Þrótti . Gunnar Randver Ingvarsson , 1944 - , hóf að æfa knattspyrnu með Þrótti á sjötta áratug síðustu aldar . Hann var í hinu sigursæla liði 2. flokks sem sigraði bæði á Reykjavíkur - og Íslandsmótunum 1961 og þá var hann einn af fyrstu Reykjavíkurmeisturum Þróttar í meistaraflokki 1966 . Hann lék lengst af sem hægri bakvörður og gerði þeirri stöðu mjög góð skil . Hann var mjög þrautseigur og til dæmis um það þá eyddi hann mestu af fyrsta ári sínu í meistaraflokki á bekknum , en lét það ekki á sig fá og lék 238 leiki og varð leikjahæsti leikmaður Þróttar áður en ferlinum lauk . Aðeins þrír leikmenn hafa náð þeim titli síðan . Gunnar tók fljótlega að þjálfa yngri flokka félagsins , með góðum árangri , þjálfaði 4. og 5. flokk á árunum 1977 – 1981 og síðan 2. flokk 1984 – 1986 . Þá var hann þjálfari meistaraflokks 1987 . Gunnar tók dómarapróf 1975 , en dæmdi hóflega fyrst um sinn . Hann hlaut landsdómarapróf 1986 og jók eftir það störfin til muna og dæmdi lengi í efstu deildunum . Gunnar hefur verið sæmdur gullmerki Þróttar og silfurmerki KSÍ fyrir störf sín . Það má til gamans geta þess að Gunnar var einn af bestu glímumönnum Íslands samhliða því að leika og starfa með Þrótti .